Liselott Blixt (DF), 2012-12-19:
Jeg har en sang inde i hovedet, der lyder: et skridt frem og to tilbage, en ko er en ko, til den dør, sådan er det ofte med køer.
Når vi taler om køer, vil jeg sige, at det her i hvert fald skaber mange, lange køer.
Hvad angår udredningsretten, gælder det kun gruppen af danskere, som bliver henvist til sygehusene.
Det gælder ikke den store gruppe, som lider af andre ting, og som kan blive udredt i almen praksis eller hos speciallægerne.
Udredningsretten nævner man, som om det er noget nyt.
Vi har arbejdet med den allerede med den tidligere regering, man har allerede indført den i Nordjylland, og i Region Nordjylland har man så også lavet en undersøgelse af, hvad udredningsretten har bevirket.
Den har bevirket, at 30 pct. har fået en diagnose inden for 1 måned, mens de 70 pct. ikke har fået en diagnose inden for 1 måned.
Spurgt på samrådet svarede ministeren, at det er, fordi de ikke er syge.
Så kunne vi faktisk spare utrolig mange penge, hvis 70 pct. af patienterne, der møder op, ikke er syge.
Det tror jeg ikke de ikke er.
De mennesker er der ikke noget for.
Nu har jeg hørt en række ordførere stille spørgsmål til Venstres ordfører om, hvorvidt man ikke lytter til de faglige organisationer.
Jamen de faglige organisationer siger også, hallo, de her 70 pct. er der ikke nogen ret for.
Vi har også spurgt ministeren om, hvad det er for en ret for de 70 pct., som ikke får en diagnose.
Der er ingen, selv om Lægeforeningens formand siger, at det bør der være, det mangler.
Og det kan man læse i Ugeskrift for Læger, hvis man er i tvivl.
Behandlingsgarantien.
Før var den på 1 måned, den bliver nu til 2 måneder.
Det mener vi er en stor forringelse og til gene for mange af de her patienter.
Samtidig undrer det Dansk Folkeparti, at det faktisk er første gang, man har et kriterium om beskæftigelse med i kriterierne for at få en hurtigere behandling.
Det har man prøvet at skubbe væk fra ministeren og ordførerne og sige, at det ikke passer, det er kun en biting.
Det er første gang, at ordet beskæftigelse er med i et kriterium for at kunne blive behandlet i det danske samfund.
Er det lighed i sundhed, som man gerne praler med?
Overhovedet ikke.
Det her skaber ulighed.
Det gør bare, at uligheden starter lidt før, for det handler om, hvad det er for en læge, der sender patienten videre til 1 måneds behandlingsgaranti eller 2 måneders behandlingsgaranti.
Hvem er det, der sendes videre?
Nej, der ligger ikke nogen lister.
Dem ville vi da gerne se.
Hvad er det for sygdomme, hvad er det for diagnoser, der kan få 1 måned eller 2?
Men i Jyllands-Posten i dag kan vi læse, at regionsrådsformand Bent Hansen siger, at der laves lister, at der laves lister over de specifikke diagnoser, der kan vente, og dem, der skal have en hurtig behandling.
Jeg glæder mig til at se den liste for at se, hvad det er for diagnoser, og hvordan vi går ind og kigger på, om de er beskæftigede eller ikke beskæftigede.
Er det lighed i sundhed?
Jeg mener ikke, det er lighed i sundhed.
Regeringen har været mere interesseret i at lukke alt, hvad der hedder privathospitaler.
De siger, at de har et ideologisk korstog, eller i hvert fald Venstre har.
Jeg taler for patienterne, jeg er valgt af borgerne til at tage mig af patienterne, jeg er ikke valgt af en faglig organisation, der fortæller mig, hvordan de helst ser det.
Jeg er valgt af de borgere, der siger: Vi vil gerne behandles, så vi kan komme tilbage til vores arbejde lidt hurtigere, end hvis vi går sygemeldt.
Om den garanti, vi gav folk, vil jeg sige, at det altså er 570.000 mennesker, der har taget den ret til sig.
Hvem har fået glæde af den?
Hvis man nu beregnede, hvad det har betydet for samfundet, at 570.000 mennesker har brugt en ret, der har gjort, at de er kommet hurtigere på arbejde, de har brugt mindre medicin, så tror jeg faktisk, at man ville komme til et positivt resultat.
Regeringen har så også hele tiden skudt VKO i skoene, at man hellere ville have kvantitet frem for kvalitet.
Så forstår jeg ikke, at vi i sidste uge hørte en udmelding fra Region Syddanmark, der vil give ekstra bonus til de afdelinger, der får patienterne hurtigt igennem.
Det var man faktisk positivt indstillet over for fra ministerens side.
Undskyld mig, men handler det ikke om kvantitet i stedet for kvalitet, altså at få nogen hurtigt igennem et system?
Det undrer mig lidt, men det viser jo lidt om de kovendinger, man foretager i den her regering.